Hulde gebring aan Piet Botha: ‘Goeienag, Generaal’Talle Suid-Afrikaanse skrywers en musikante het huldeblyke aan die ontslape blues- en rockmusikant, Piet Botha, op sosiale media gelewer. Dié sanger het Sondag in die ouderdom van 63 sy stryd teen pankreaskanker verloor. Erns Grundling, joernalis en skrywer van die onlangse Afrikaanse topverkoper, Elders, het op sosiale media geskryf hy het meer as 20 jaar gelede die Piet Botha-album, Suitcase vol winter, in sy matriekjaar gekoop. “Dit was ’n hengse voorreg om jou ŉ bietjie te kon ken deur die jare, Piet. Die keer toe ek jou roadie was tussen Jeffreysbaai en Mosselbaai, en jy vir my gevra het: “Ken jy die road?” bly een van my mees kosbare herinneringe in hierdie lewe. “Maar nou het jy gegroet, in die winter, en dit is hartseer maar miskien is Gertjie reg, ‘miskien is die dood ŉ blye ding, miskien is dit soos slaap, miskien is dit soos ŉ trein wat aankom in die Kaap’. Jou middernagtrein het vertrek. Ek was nooit in die army nie, maar jy was my enigste Generaal en ek sal altyd aan jou dink op die road. Rus sag,” het Grundling geskryf. Piet Botha. Foto: Facebook Die rocksangeres en aanbieder van die kykNET-geselsprogram Die Republiek van Zoid Afrika, Karen Zoid, het ook ŉ roerende huldeblyk aan dié rocker op haar Facebook-blad geskryf. “Daar is net een Piet. Nog altyd. Die verlore seun wat aanhou loop het, het homself gevind het op ŉ plank in die see of met ŉ stukkie hout en ses snare op die verhoog of sitkamer. Salig tussen sy kinders en sy vriende. Salig voor ŉ klavier. ‘n Woordenaar in murg en been,” het Zoid gesê. “Jy was maar altyd net jouself en dit was ŉ voorreg om te kon aanskou. Die einde van jou lewe is so ŉ groot verlies wat rippel deur ons harte van oral oor die plek. Die Here vat altyd die niceste mense vir Homself. No fair. Goeienag Generaal. Ek sal jou kindness nooit ooit vergeet nie.” Johrné van Huyssteen, radio-omroeper en voorsanger van die groep Ddisselblom, sou op 14 Julie saam met Botha en talle ander Afrikaanse musiekgroepe en kunstenaars die verhoog inneem tydens die Bands for Bricks-konsert by die Sun Arena in Menlyn, Pretoria. “Koebaai julle konings, koebaai,” het Van Huyssteen op Facebook geskryf. “Rus soos ŉ rocker, Piet. Ek stuur nuwe snare.” Piet Botha en Riku Lätti. (Foto: Facebook via Riku Lätti) Riku Lätti, musikant en aanbieder van die musiekprogram Die Wasgoedlyn, het geskryf: “Rus in vrede, Piet. Vir jou net liefde. Ek sou verkies om net nog ŉ jaar saam met jou musikaal te kon reis.” “Ons harte gaan uit aan die familie en vriende van Piet Botha wat in die ouderdom van 63 oorlede is. Rus sag, Piet,” het kykNET op sy amptelike Facebook-blad geskryf. Botha, ŉ legende in die rockwêreld wat naam gemaak het as voorsanger vir die rockgroep Jack Hammer, het verlede jaar in ŉ onderhoud met Maroela Media gesê op sy ouderdom was hy nie bang om te toer nie. “Noudat ek ouer word, kyk ek na wat mense soos Willie Nelson doen. Hy is vir my ŉ groot rolmodel. Ons toer aanhoudend, dan is ons in die Kaap dan is ons hier. ŉ Mens kan omtrent twee jaar op die pad bly met ŉ album, maar jy moet nuwe musiek skryf in die tussentyd. “Ons wou nog altyd weer ŉ Afrikaanse album maak, maar die tyd gaan so vinnig verby. Dis vreemd hoe vinnig die tyd verby gaan as jy ouer word.” Botha is op 18 Julie 1955 gebore. Hy laat onder andere sy drie dogters, Robynne, Jessica en Piya, en sy sibbes, Roelof Botha, Anna Hertzog en Lien Botha, agter. Sy pa, die politikus Pik Botha, is op 12 Oktober verlede jaar in die ouderdom van 86 jaar in Pretoria oorlede. Luister bo-aan die berig na Piet Botha se onderhoud met Maroela Media in Maart 2018.